Versindaba » Steak & Ale
Posts Tagged ‘Steak & Ale’
Andries Bezuidenhout. Oopmond, langs Lyttelton se treinspoor
Ek het hierdie foto by Liezl Steffens gesteel, uit Oopmond se Facebook-biblioteek. Vir die rekord: Ons het verlede Saterdagaand, 14 Augustus 2010, nog ŉ Oopmond by Steak & Ale in Lyttelton gehou. Dis ‘n poetry slam met ‘n verskil, want die gedigte word op die plek getoonset ook. So ontstaan twee nuwe songs by elke geleentheid.
Heel voor sit Emile Swiegers van die Tuindwergies, wat sopas ŉ buiging by Oppikoppi gemaak het. Agter, van links na regs, is Melt Sieberhagen, Dawie de Jager (ook van die Tuindwergies), Ronel Nel, Nardus du Plooy (van die Kaalkop Waarheid), Johannes Prins, Rene Bohnen, Johannes van Jerusalem, Jaco Lotter (ook van die Kaalkop Waarheid), Niel van Deventer en ek, met die wynglas in die hand en die hartseer uitdrukking onder die National Union of Mineworkers-pet.
Dis die eerste keer dat een van my pogings getoonset is – deur Emile en Dawie van die Tuindwergies – en ek is heeltemal stomgeslaan oor wat hulle daarmee kon doen. Ek skat as die Oopmond-span genoeg nuwe komposisies het, moet hulle ŉ CD opneem.
Ek dink die volgende een vind op 23 September om 18:00 in Nelspruit se stadsaal plaas.
Tags: Oopmond, Steak & Ale
Andries Bezuidenhout. Foto’s van “Ek sê, Ziyawa”
Oopmond se Facebook-groep het ŉ paar foto’s van “Ek sê, Ziyawa – It’s happening” se musiek- en gedigteaand in Steak & Ale gelaai. Gaan loer hier. Die rooi skildery agter die verhoog is van James Phillips, ook bekend as Bernoldus Niemand. Dis ŉ eer om musiek te maak terwyl die wyle James Phillips oor ŉ mens se skouer loer. Next stop is Mamelodi.
Tags: Ek sê Ziyawa - It's happening, Steak & Ale
Posted in Uncategorized | Comments Off on Andries Bezuidenhout. Foto’s van “Ek sê, Ziyawa”
Andries Bezuidenhout. Hou 19 Junie maar oop…
Tags: Steak & Ale
Posted in Uncategorized | Comments Off on Andries Bezuidenhout. Hou 19 Junie maar oop…
Andries Bezuidenhout. Om te roof, of om nie te roof nie
Foto: Mariska Ison
Ek sit met ŉ bietjie van ŉ identiteitskrisis. Is my naam Andries of Roof? Die gerugte blyk toe waar te wees, dat die Brixton Moord & Roof Orkes weer bestaan. Is dit nou die Hervormde Brixton Moord & Roof Orkes? Ek is nie seker nie. Ek weet ook nie mooi hoe die ding gebeur het nie. Ek was by ŉ gig van Bacchus Nel in die Bohemian in Johannesburg se Richmond en toe ek weer sien is ek op die verhoog vir ŉ impromptu optrede deur voormalige lede van die band. Twee weke later is ek in die studio vir band practice. Ons werk nou al ŉ paar maande aan nuwe songs en nuwe interpretasies van ou gunstelinge. Ek weet steeds nie of dit ŉ goeie idee is nie. Die reaksie is egter oorweldigend. Die band se Facebook-groep staan reeds sterk en ons kry van oral versoeke vir optredes.
Vir eers is dit egter net die Aasvoëlklub in Bloemfontein en Steak & Ale in Centurion waar ons gaan optree, maar dan eers aan die einde van Februarie en in Maart.
Die musiekding op my eie het ook ŉ eie momentum gekry. Dis nou as jou platemaatskappy daarop aandring dat jy ŉ bekendstelling (ook bekend as die “launch”) doen. Bleek Berus word dus amptelik bekendgestel in Johannesburg by Prosound se winkel (dis blykbaar eerder store, of dalk selfs ŉ waenhuis, as enige iets anders) by die Hillfox-winkelsentrum in Hendrik Potgieterlaan, Roodepoort op Donderdag, 11 Februarie. Die deure maak 18:00 oop, maar die storie sal seker eers so teen 20:00 begin. Dan is daar die volgende aand, m.a.w. Vrydag, 12 Februarie, ook ŉ bekendstelling by die einste Steak & Ale in Bothalaan, Centurion. Bel maar betyds om ŉ tafel te bespreek by (012) 664-5155.
Hier’s ŉ ou liriek van die Brixton Moord & Roof Orkes. Dis deur Brixton Barnard, die ou wat links op die foto staan, geskryf. Dan is daar, agter hom, Kapelaan Pat Plank, ek (Roof Bezuidenhout) voor in die middel, en langs my is Moord Evans. Hier’s die liriek. Ek kry nie nou die CD nie, so ek tik dit uit my kop uit, soos ek dit onthou, van duisende kere se speel terwyl Brixton Barnard sing:
Paul van der Zandt,
suiker het deur jou gebrand,
jy kon net nie stilsit,
die boy wat se gat jeuk
was orals in Johannesburg
en omliggende areas berug,
jy het mense onstig.
Hul ‘t geweet dat jou kop raas,
kon nie wag dat jy uitpass,
of iewers anders
op jou motorbike wou gaan roam;
Doors, Alcatraz, Thunderdome.
Jy was bouncers se slaansak,
hul ‘t gekom met ŉ snotklap
tot jy een aand met ŉ baksteen opstaan.
So het die dinge gebeur…
Op daai eindelose Vrydae,
toe ons almal gemaak het
of die son nooit weer sou skyn,
of hy nooit weer sou skyn.
Oor jou grys geboue,
in jonk wees se kloue
met niks om te doen
but onsself te versoen met die feit
Punks en head bangers,
Somer se lang quarts,
Rudi se wit Ford,
Tony Wyoming, mejuffrou Ciccone,
die pyn van Cobain
die Cramps se drug train,
vir die babakak blues,
die babakak blues…
Paul van der Zand,
ek hoor maar net, nie eers koerant,
van jou tragiese einde,
in Marketstraat, eintlik
het ek jou ŉ week voor die tyd
by Wings Beat Bar gesien.
Jy’t gesê jy’s oraait.
jy’t gesê jy is oraait,
hy’t nie ŉ geweer,
hy’t nie ŉ geweer.
Só iets. Iewers is daar ŉ lyn van white trash wat vir hul sondes by die werk loop betaal en al die stories herhaal wat ek nie heeltemal kan onthou waar dit inpas nie. Kom luister maar self by die volgende gig. Ek hou veral daarvan om te speel as ons Drikus (ook bekend as Brixton Barnard) se songs doen. Dan staan ek terug en luister terwyl ek net op die kitaar hoef te konsentreer. Soms hoef ek nie eers te konsentreer nie.
Daar’s tog iets te sê vir die bespeel van instrumente saam met ander mense.
Tags: Kapelaan Pat Plank, Moord Evans, Paul van der Zandt, Prosound, Roof Bezuidenhout, Steak & Ale
Posted in Uncategorized | Comments Off on Andries Bezuidenhout. Om te roof, of om nie te roof nie
Andries Bezuidenhout. Vanaand se woorde teen die winter
Blykbaar is daar ŉ hele paar tafels bespreek vir vanaand, maar daar is nog plek beskikbaar. Net die regte ding vir die reënerige weer. Bel maar nou om teleurstelling te voorkom – (012) 664-5155.
Bogenoemde is ŉ uittreksel uit “Poetry Reading” deur Wislawa Szymborska, vertaal deur Stanislaw Barańczak en Clare Cavanagh.
Tags: Poetry Reading, Steak & Ale, Waslawa Szymborska
Posted in Uncategorized | Comments Off on Andries Bezuidenhout. Vanaand se woorde teen die winter